**0040**

**Амвросий Вейлдің рухани сыры**

***«Сендерге мынаны да айтамын: жер бетінде екеуің келісіп, қай нәрсені болса да көктегі Әкемнен сұрасаңдар, Ол соны бермек» (Матай 18:19)***

Мынандай жағдай жиі болып тұрады. Мен өз жұмыс бөлмемде жұмыс істеп отырғанда, немесе жабық есік артында біреумен сөйлесіп отырған кезде, кенеттен есік ашылып, арық, сымбатты, ұзын бойлы, тоқсан жастағы норвегиялық американдық кіріп келеді. Ол қабылдау бөлмесі мен менің хатшымның қасынан, футбол алаңындағы шабуылшы сияқты, қорғаныс сызығынан өте алады. Оның қолында, әдетте, оның пікірі бойынша, маған өте пайдалы болатын, газет-журналдан немесе басқа жерлерден алынған мақалалар болады. Ол менің бөлмемде бірнеше минут қана болып, тез кетіп қалады, ол маған Ахаб патшаның алдында, алдын ала хабарлаусыз пайда болатын Ілиясты еске түсіреді.

«Бұл адам кім?» - деп менен адамдар сұрайды.

«Бұл Армин Гессвейн, - деп түсіндіремін, - ол біздің ұйымның атқарушы қызметкерінің артықшылықтарына ие. Армин ұзақ уақыт бойы, Иеміздегі рухани тәлімгерім және әкем болған, сондықтан ол мен үшін ерекше тұлға». Бұл киелі адам шынымен де «Құдайдың адамы», тіпті жалғыз қалса да, ол туа біткен «мінажат етуші». Мінажат ету ісіне жетпіс жылдан астам уақыт қызмет етіп жүр. Ол Билли Грэмнің ізгі хабар шараларына үнемі қатысып, мінажат жиналыстарын өткізген. Ол көптеген жылдар бойы бағушылар мен мәсіхші жетекшілерін мінажат ету үшін жинап келе жатқан «Ояну мінажаты» қоғамын құруға көп күш жұмсады.

Армин мінажаттың маңыздылығын қалай түсінді?

Армин жиырма төрт жасында лютерандық қауымдастықтың бағушысы болып, Нью-Йорктегі Лонг-Айлендте жаңа қауым ашу жұмысымен айналысты. Айта кету керек, оның қызметі онша сәтті болмады. Оның қауымында, сол кезде зейнетке шығып кеткен бір темірші (ұста) бар еді. Армин бұл адамның мінажат еткен кезінде, керемет нәрселер болғанын байқады. Армин «оның мінажаттық бұлшықеттері» көп жаттығуларға байланысты өте күшті болды» - деп еске алады. Ұстаның рухани сыры туралы білгісі келген Армин, онымен бірге мінажат етуін сұрады.

 Олар темір ұстаның үйіне барады. Ауласынан өтіп, ескі сарайға кіреді. Онда Армин бір мая пішен үстіне отырып алады. Алдымен Армин мінажат етеді. Содан кейін үлкен жастағы Амвросий Вейл есімді темір ұста мінажат етеді. Мінажат соңында Армин қарт адамға бұрылып: «Мінажатыңыздың ерекше сыры бар ма? Сіз менімен бөлісе аласыз ба?» - деп сұрады.

 “Жас жігіт, - деді кәрі темірші, - сенің өміріңде Құдайдың уәделерінің орындалуын сұрауды үйрен”. Қария, екі мая пішен үстінде ашық тұрған екі Киелі Кітап үстінен еңкейіп, өзінің өрескел және көпжылдық қажырлы еңбектің арқасында жүдеп кеткен екі қолын, сол екі Киелі Кітап беттеріне қойды.

Армин сол күні өмір бойына сабақ алды. «Мен бұл мая пішен үстінде мінажат туралы, қызмет етуге дайындалудың барлық жылдарына қарағанда, көбірек білдім» - дейді Армин. Енді өзінің жүз жылдық мерейтойына жақындаған сайын, Армин Гессвейн көптеген адамдарға жігер беретін және тәлім беретін баяндамалар айтып, мінажат конференцияларына белсенді түрде қатысады. Исаның қауымға қалдырған жалғыз мұрасы, оның ойынша, бұл мінажат жиналыстары. Армин үшін, мінажат – бұл пленарлық сессия мен іскерлік кездесулердегі ресми түрдегі қосымша бір нәрсе емес. Бұл мәсіхшілік қызметтің маңызды бөлігі, әскери терминологиясы бойынша, форпосты немесе алғы шебі. Оның пікірнше, қауымдар мен адамдардың дәрменсіздік пен рухани әлсіздіктің тұтқында болуының бір себебі - олардың мінажат етудің құпиясын білмеуі, бұл құпия: Құдайдың өз өмірлері үшін берген уәделерінің орындалуын сұрау.

Құдай өз сөзінде тұрады, біз тек қана Оған сенім артуымыз керек. Иса былай айтқан: «Ал Киелі жазбалардың күшін жоюға болмайды ғой.» (Жохан 10:35) Ол тағы былай деді: «Сендерге шындығын айтайын: аспан мен жер жойылып кетпейінше, Таурат заңының бірде-бір әрпі, тіпті бір кішкентай сызығы да күшінен айырылмайды, әуелі бәрі де жүзеге асады.» (Матай 5:18)